कसाब के बाद अब हसन अली अंडा सेल में  
हसन अली को ऑर्थर रोड जेल के अंडाकार सेल में रखा गया है और वह कसाब के बाद सर्वाधिक सुरक्षा प्राप्त दूसरे कैदी हैं।
पुणे के कारोबारी हसन अली खान को ऑर्थर रोड जेल के अंडाकार सेल में रखा गया है और वह मुंबई आतंकी हमले के अभियुक्त अजमल कसाब के बाद सर्वाधिक सुरक्षा प्राप्त दूसरे कैदी हैं। हसन अली पर बड़ी मात्रा में धनशोधन और करवंचना का आरोप है। जेल सूत्रों के अनुसार खान को अंडाकार सेल में रखा गया है क्योंकि उन्होंने कोलकाता के कारोबारी काशीनाथ तपुरिया से अपनी जान को खतरा होने का दावा किया है। तपुरिया भी धनशोधन मामले में सहआरोपी है।  महानिरीक्षक (जेल) सुरिन्दर कुमार ने कहा कि खान की जान को खतरे की गंभीरता को देखते हुए उन्हें विशेष सेल में रखा गया है। खान को अन्य कैदियों से मिलने की इजाजत नहीं दी गयी है और अदालत के आदेशों के अनुसार उन्हें घर का खाना दिया जा रहा है।  उच्चतम न्यायालय द्वारा जमानत खारिज कर दिए जाने के बाद प्रवर्तन निदेशालय ने 17 मार्च को खान को गिरफ्तार किया था। खान को सात दिनों तक प्रवर्तन निदेशालय की हिरासत में रखा गया था। उसके बाद उन्हें ऑर्थर रोड जेल स्थानांतरित कर दिया गया। मार्च के आखिरी हफ्ते में न्यायिक हिरासत में भेजे जाने के बाद खान ने दावा किया था कि उसे तपुरिया से धमकी मिल रही है।  कुमार ने कहा कि खान के खिलाफ गंभीर आपराधिक आरोप हैं और हम कोई जोखिम नहीं लेना चाहते। जेल के एक अन्य अधिकारी ने नाम उजागर नहीं करने की शर्त पर कहा कि ऑर्थर रोड जेल में कई माफिया सरगना और अपराधी बंद हैं तथा खान को अन्य कैदियों से मिलने की अनुमति नहीं है। उन्होंने कहा,  कसाब के बाद खान की सुरक्षा हमारी प्रमुख प्राथमिकता है।